**Proiect NEXOGENESIS: Conexiunile Apă-Energie-Hrană-Ecosisteme (Water-Energy-Food-Ecosystem, WEFE Nexus), prima întâlnire a părților locale interesate din Bazinul Hidrografic Jiu**

Prima întâlnire a părților locale interesate în cadrul proiectului NEXOGENESIS s-a desfășurat pe 19 mai 2022 în format hibrid: - fizic la sediul Administrației Bazinale de Apă Jiu din Craiova și on-line pe platforma Zoom.

Au fost prezenți peste 40 participanți reprezentând instituții locale, regionale și naționale au primit informații despre obiectivele, abordarea și rezultatele vizate ale proiectului NEXOGENESIS, fiind totodată inițiat un dialog deschis asupra provocărilor relevante în context regional pentru fiecare sector WEFE.

Au fost abordate primele elemente relevante pentru elaborarea unei hărți conceptuale a interacțiunilor specifice bazinului hidrografic Jiu între cele patru sectoare și cerințele ce trebuie luate în considerare pentru instrumentul de auto-învățare digitală planificat de proiectul NEXOGENESIS astfel încât acesta să sprijine o mai bună intelegere a nevoilor sectoriale și a influențelor reciproce pentru a susține acordul părților implicate în implementarea diferitelor acțiuni în domeniile WEFE, în bazinul Jiu.

Obiectivele Nexogenesis se sincronizează cu obiectivele de gospodărire durabilă a resurselor de apă prevăzute în planurile de management bazinal și national dar și cu cele prevăzute în strategiile de dezvoltare durabilă și adaptare la schimbările climatice. Identificarea influențelor și a legăturilor cauzale WEFE NEXUS susține formularea unor recomandări pentru creșterea coeerenței politicilor publice și promovarea unor practici de guvernanță îmbunătățite. Întâlnirea a reprezentat o primă oportunitate de a identifica modul în care proiectul NEXOGENESIS poate sprijini factorii de decizie din România în implementarea politicilor publice sectoriale privind utilizarea apei și dezvoltarea locală durabilă, folosind o abordare intersectorială bazată pe dialogul și cooperarea tuturor părților interesate - autorități, mediul economic și cetăţenii.

Următorii pași în cadrul proiectului includ prezența echipei de proiect în regiune alături de specialiștii ABA Jiu pentru identificarea legăturilor WEFE și a aspectelor critice ce trebuie avute în vedere pentru etapele următoare, inclusiv interacțiuni, sinergii și compromisuri relevante în context local.

Validarea hărții conceptuale și a indicatorilor relevanți pentru Bazinul Hidrografic Jiu sunt planificate pentru cel de-al doilea seminar care va fi organizat în regiune în octombrie 2022, mai multe informații urmând a fi transmise în timp util. #WEFE #nexus #apă #schimbări climatice #management #resurse #politici #energie #alimente #biodiversitate #ecosisteme #durabilitate #managementul apei #mediu.

*Proiectul* ***NEXOGENESIS*** *este finanțat în cadrul Programului Orizont 2020 al Uniunii Europene (Acord nr. 101003881), a demarat în luna Septembrie 2021 și se va derula pe o perioadă de 4 ani.**Proiectul are în vedere implicarea activă a părților interesate în crearea unor mecanisme de decizie transparente și echitabile pentru a susține folosința durabilă a resurselor de apă la nivel local. Acesta include patru* ***studii de caz din Europa și Africa de Sud*** *localizate în bazine hidrografice complexe, transfrontaliere, cu provocări multiple economice, sociale si de mediu: Nestos (Grecia-Bulgaria), Lielupe ( Letonia-Lituania), Jiu/ Dunărea de Jos (România, Bulgaria, Serbia), Adige (Italia), Inkomati-Usuthu (Africa de Sud, Mozambic și Regatul Swaziland).*

*Pentru mai multe informații* [*www.nexogenesis.eu*](http://www.nexogenesis.eu)

*Business Development Group:* *florentina.nanu@bdgroup.ro*

*Administrația Bazinală de Apă Jiu:* *daniela.dudau@daj.rowater.ro*